
Cetatea Tighina (Bender) – fortificație mușatină 
 
de Conf. univ. dr. George V Grigore 
 
Cetatea Tighina (redenumită de turci Bender) este 
o cetate moldovenească din secolul XV, din timpul domniei lui Ștefan 
cel Mare, care a construit-o din pământ și lemn – o palancă, pentru a 
apăra trecătoarea de tătari. Cetățuia de pământ era, probabil, rotundă 
sau semirculară, avea șanț și val de apărare, iar în poala valului din 
interiorul cetății erau făcute locuințe de tip bordei. Acest lucru este 
demonstrat de săpăturile care au descoperit urmele unei locuințe arse 
și diferite obiecte de uz casnic din secolele XV – XVI.La sfârșitul sec. 
XIV - începutul sec. XV, pe locul unde mai înainte fusese punctul 
vamal, a fost întemeiat orașul cu același nume Tighina. Ulterior, 
dându-şi seama de importanţa strategică a construcţiei, Ştefan cel 
Mare a întărit şi mai multe fortăreaţa, astfel că cetatea a ajuns să fie 
considerată de unii istorici drept cea mai fortificată din întreaga 
Moldova. „Ridicate la Hotin, Soroca, Tighina şi Cetatea Albă, cu 
scopul de a sluji, ca dig, împotriva revărsării tătarilor, aceste ziduri 
de un pitoresc remarcabil se oglindesc, tăcute, în apa Nistrului, 
înălţându-şi jgheaburile ca nişte pumni strânşi ai Europei”, a precizat 
Octavian Goga. În timpul domniei lui Ştefan cel Mare, turcii şi tătarii 
au atacat în mai multe rânduri Cetatea Tighina, fără succes pentru ei. 
Apoi cetatea este reîntemeiată de Petru Rareș, pe malul Nistrului. 
Cetatea a fost cucerită de Soliman Magnificul (1538). Devenind 
reședință de raia turcească, vechiul nume e substituit cu altul nou, 
Bender, adică, „oraș fluvial”. În această perioadă Soliman I poruncește 
ca cetatea să fie refăcută și lărgită după proiectul arhitectului Sinan, 
lucrările de reconstruire fiind finisate abia în anul 1541.„Tighina, 
numită de turci Bender, pană nu demult o cetate foarte întărită, iar 
acum de însuşi turcii fortificată prin multe lucrări dinspre Nistru…În 

zadar au fost toate asediile turcilor, înainte de a se hotărî condiţiile 
supunerii ei. Până a trece în măinile otomanilor Tighina era cea mai 
fortificată cetate a întregii ţări”, a menţionat istoricul Dimitrie 
Cantemir în lucrarea sa „Descrierea Moldovei”.Folosind resursele 
locale și munca țăranilor din împrejurimi, Poarta otomană a 
transformat cetatea într-un avanpost de luptă bine întărit. La acea 
vreme cetatea construită din piatră reprezenta un patrulater înconjurat 
din trei părți de un șanț foarte adânc.La sfârșitul secolului al XVI-
lea detașamentele de moldoveni atacaseră de mai multe ori cetatea 
Benderului, dar fără nici un succes. În vara anului 1574, Ion Vodă cel 
Viteaz o asediase cu armata sa, apoi în 1595 și 1600 făcuse două 
încercări și Mihai Viteazul, însă nici cei doi domnitori nu au avut sorți 
de izbândă. Tot cam în acea perioadă Benderul a fost atacat și de 
cazacii zaporojeni. În anii 1705-1707 lucrările de întărire a acestui 
edificiu de o deosebită importanță militară au fost continuate de către 
meșterii moldoveni sub conducerea și supravegherea nemijlocită a lui 
Dimitrie Cantemir. Neculce scrie că D. Cantemir, adus de turci spre a 
isprăvi mai repede lucrările de reconstruire, cuprins de entuziasm, 
coborâse în mijlocul meșterilor și, apucând bolovanii grei, îi rânduia el 
singur în ziduri și-i îndemna și pe ceilalți la muncă. În această ultimă 
variantă cetatea se constituia dintr-un ansamblu de 10 bastioane și 11 
turnuri înconjurate de același șanț tradițional de apărare.„Zădarnică 
trudă!” Soarta grea și amară a cetății stăpânite de turci l-a făcut 
pe Miron Costin să scrie cu mâna tremurândă de durere, că „s-a 
întunecat cetatea Tighinei”.  
Lăudând aceste fortificații nistrene, istoricul turc Evliya Celebi 
spunea în scrierile sale: „Cetatea aceasta are două rînduri de ziduri. 
Mai are încă o poartă de fier care se deschide spre miază – zi… În 
această despărţitură a cetăţii nu se află alte construcţii în afară de 
cele o sută de încăperi acoperite cu şindrilă. Mai este o poartă de fier, 
înăuntrul cetăţii, care dă spre fortificaţia de jos, este mică şi se 
deschide spre răsărit. Cetatea asta de jos se întinde până la marginea 

Nistrului. Toate casele din cetate sunt îndreptate cu faţada spre 
Nistru, fiind în total trei sute de încăperi… Toti ienicerii, gebegii şi 
tunarii locuiesc aici. Aceasta este o cetate de trecătoare, care 
constituie o cheie puternică a ţărilor otomane.”  
După acestă perioadă, în urma rezultatul celor trei războaie ruso-
turce, ea a trecut în stăpânirea Imperiului Rus, generalii țariști găsind 
de cuviință că e foarte potrivită pentru cazărmile soldățești. De prin 
anul 1812 sau mai bine zis din a doua jumătate a secolului al XIX-lea 
cetatea Benderului, căzută pradă unei alte puteri străine, care se 
călăuzea de cunoscutul principiu imperial „Împarte și stăpânește!”, a 
început să-și piardă treptat importanta strategică de altă dată.Începând 
cu 1991, cetatea se află sub controlul regimului separatist 
transnistrean, care a și restaurat fortăreața între anii 2008–2012. Încă 
puternică fortăreață, cetatea mușatină Tighina (Bender) așteptă clipa în 
care va putea să se întoarcă sub aripa poporului moldovean și sabia 
victorioasă a lui Ștefan cel Mare și Sfânt. 
 
Surse: wikipedia.org; moldovenii.md; icomos.org.ge; 
infotours.ro; noi.md; cersipamantromanesc.worldpress.com; moldova-
tourism.md; adevarul.ro 

Bustul Baronului de Münchhausen din interiorul cetatii 

Bustul lui Ivan Kotlearevski 
 
 
